
Előszó 



Lassan hat éve már annak hogy írom a kolostoros blogot. A témák szinte 
folyamatosan a meditáció körül vannak. Történetek, tanulságok, „bölcsességek", 
humoros dolgok, vagy bármi egyéb. Mind-mind a meditációt világítják meg 
innen-onnan. Különböző nézőpontokból. Van azonban egy terület, amivel 
kevesebbet foglalkoztam eddig. 

Ezügyben folyamatosan kapok is leveleket. Picit tanácstalan voltam hogy bele- 
menjek-e a témába, vagy sem. Ha igen, akkor mennyire, milyen mélységig. 
Egyáltalán érdekes lehet-e, hiszen ezügyben „csak" magamról tudnék írni. Nem 
akartam ezt nagyon ÉN központúra megírni, de hát ezt nem lehet máshogy. 
Jöttek a levelek folyamatosan arról, hogy igazán írhatnék a blogban többet az én 
személyes meditációs tapasztalásaimról is. Az élményeimről. Hogy én hogyan 
élem át ezt az egészet. Hogyan fejlődök, miket tapasztalok és hasonlók. Az is 
eszembe jutott közben, hogy én is milyen szívesen olvasom a nekem elküldött 
leveleket, amit azok a meditálok osztanak meg velem, akik már kipróbálták a 
sahaja jóga meditációt. így tehát jogosnak tűnik, hogy az olvasók is szívesen 
megismernék az én közelebbi, személyesebb tapasztalásaimat is. Legyen hát! 

Belevágok és megírom. Erre az elhatározásra jutottam 2013 karácsonyán. Itt az 
év végi ünnepi napokban van elég szabadidőm, megírom az élményeimet. Ha 
segít Téged valamelyest, vagy inspirál, netán örömet okoz, vagy pusztán egy 
„érdekes olvasmány" lesz az életedben, akkor már megérte. Azonban mielőtt 
belevágnék, egy fontos dologra felhívom a figyelmedet! 

Tiéd a fontos! 

Bármennyire is nehéz ezt ilyenkor megtenni, de próbáld valahogy úgy olvasni a 
sorokat, hogy ne hasonlítgasd össze a saját élményeiddel. Egyik sem jobb vagy 
rosszabb a másiknál. És igazából teljesen lényegtelen az, hogy én miket 
tapasztalok! Az a lényeg, Te hogyan éled át ezt az egész spirituális utazást. A 
meditációt. És nem vezet sehová ha egymáshoz méricskéljük, hasonlítgatjuk 
ezeket az élményeket. Ráadásul ezeket a dolgokat sokszor nehéz is elmével 
„megfejteni", felfogni, megérteni. Mélyebb megértés szükséges hozzá, amit 
elsőso rban a meditáció adhat meg. A meditáció által megvilágosodott elménken 
keresztül próbáljuk „megérteni", értelmezni az élményeinket. De ha nem megy, 
akkor nem kell erőltetni. Akkor csak olvasd el, aztán hagyd hogy a leírt 
mondatok a saját maguk ütemében és ritmusában „érjenek" meg benned. Ne 
erőltesd az értelmezést. Csak fogadd be! 

Témák 



Próbáltam különböző témák köré csoportosítani az élményeket. Ezeket a 
tartalomjegyzékben láthatod. Ebben az írásban, egyedül a sahaja jóga meditá- 
cióval kapcsolatos dolgok kerülnek megosztásra. Több mint tíz éve gyakorlom, 
„ízlelgetem". Nincs szükségem másra. Megadja amit kerestem. Erről lesz szó 
ebben a könyvben. Legfőképpen gyakorlati tapasztalatokról és élményekről, 
ezért igazából azok tudnak majd sokat „meríteni" az összefoglóból, akik már 
maguk is gyakorolják ezt a meditációt. Erről a Shri Mataji Nirmala Devi által 
kifejlesztett technikáról, a sahaja jóga meditációról nem lesz most itt alapos 
leírás, hiszen megvannak a témával kapcsolatos weboldalak. Ott meg lehet 
ezeket a dolgokat ismerni. Itt inkább a személyes fejlődés, a megélés, az 
élmények és a tapasztalatok kerülnek leírásra. Talán nem is lesz olyan sztorizós, 
meg érdekes, mint egyéb írások, hanem picit elvontnak tűnhet majd. De nem 
könnyű erről máshogy írni szerintem. Legalábbis nekem így megy. Mindezektől 
függetlenül azért remélem hogy Számodra értékes és „használható", tanulságos 
és fogyasztható „mű" kerekedik ki majd a végén. Aztán Te is, és én is, úgy 
érezzük majd hogy megérte. Elolvasni is, és megírni is. Ha meg nem, akkor 
nem. Meglátjuk majd hogy alakul. Kezdjünk is bele! 

Meditáció 



Ahogy Shri Mataji fogalmazza, a „Gondolatoknélküli Tudatosság" állapota. A 
meditációt egyébként sokféleképpen értelmezik. Mi itt a sahaja jógában, a 
gondolatmentességet értjük alatta. Az elme (tudatos) csendjét. Azt az állapotot, 
amikor az elme csendjében ráadásul fel is ébred bennünk egy nagyon finom- 
szintü spirituális energia, a kundalini. Felébred és elkezdi feltölteni a 
csakráinkat, és az életünket. Erőkkel, szépséggel, szentséggel, és még lehetne 
sorolni hogy mi mindennel. Plusz meg is adja a „Kapcsolatot". Az Egységet. 
Önmagunk, és a világot mozgató, mindenhol jelenlévő és élő, Isteni Erővel. A 
kundalini által, szinte magához húz az Isten. Nagy szavak ezek? Igen. 

Mielőtt a sahaja jógával találkoztam, már sokat olvastam a gondolatmentes- 
ségről és a meditációról. Aztán próbálkoztam mindenféle gyakorlatokkal, kevés 
eredménnyel. Végül eltaláltam a sahaja jógához, és kezdtem lassan felfedezni a 
gondolatmentes világnak a „birodalmát". 

Keresők 

Magát a meditációt egyre többen keresik. Lelkük mélyén vágyják az emberek. 
Én is így voltam ezzel. Sokszor meg sem tudják fogalmazni hogy miért. Nem is 
szükséges. Talán felfogni sem tudjuk igazán, hogy miért is vágyjuk ezt. Én a 
nyugalmat kerestem. Egy erős és stabil lelki békét, amely társam lehet az 
életben. Ami segít abban, hogy a világ érzelmi, gondolati, testi, vagy bármilyen 
egyéb megrázkódtatásain felül tudjak emelkedni. Hogy a külvilág ingereivel 
szemben, bennem egy erős nyugalom és békesség legyen. Ez egy óriási dolog. 
Ettől azonban még sokkal többet is kaptam. Ezt azért említem, mert lehet hogy 
van bennünk egyfajta vágy, ami által tudatosodhat az, hogy miért is vágyjuk a 
meditációt, de aztán még arra is rájöhetünk, hogy ennél mélyebb dolgok is 
vannak bennünk. Mélyebb, talán úgy is lehet mondani, Sorsszerűbb moz- 
gatórugók arra, hogy miért is vágyjuk a meditációt. És ezek folyamatosan, újabb 
felismeréseket hozhatnak az életünkben. 

Miért? 

Miért vágyom a meditációra? Miért találkoztam vele? És miért pont akkor 
amikor? És mennyire tudtam elmélyedni benne? Mennyire tudtam befogadni? 
Mennyire tudtam a részévé válni? Milyen akadályok vannak bennem, amelyek a 
fejlődésemet gátolják? Rajtam keresztül el is jut másokhoz, vagy csak meg- 
tartom magamnak? Ha eljut másokhoz, akkor valójában mit is adok át? Fényt 
vagy sötétséget? Mire vagyok képes? Azaz, milyen felismerésekhez tudok hoz- 

zásegíteni másokat? Akár elméleti, akár gyakorlati, tapasztalás szinteken. Aztán 
mennyire veszek el ebben az egész spiritualitásban? Sok-sok kérdés és 
felismerés lehet út közben, amelyek érdekes, néha még rajtunk is túlmutató 
dolgokra világíthatnak rá. Érdemes ezeket felfedezni, megfigyelni. 

Akarás 

Bennem is különböző fázisok mentek végbe. Az elején persze „mohón" 
vágytam gyakorlati élményekre és tapasztalásokra. Úgy gondoltam csak rajtam 
múlik mindezeknek a megélése. Minél inkább akarom, és minél inkább 
aktívabb, „szorgalmasabb" vagyok, annál több mindent élek majd át. Részben ez 
így van. De csak részben. 

Mert a tiszta vágyaknak valóban meg kell nyilvánulnia cselekedetekben, pl 
leülök meditálni, mantrákat mondok, elmegyek meditációs programokra, utána 
olvasok dolgoknak, szemináriumokra is ellátogatok stb. stb. De egy idő után ha 
túlzott az Akarás, akkor ez egyfajta erőltetésbe megy át, és akkor az már nem 
segíti a fejlődést. A mélyebb dolgok átélését. Viszont a „nem csinálok semmit, 
csak ülök" típusú letargikus várakozás sem fogja megadni az újabb, mélyebb, 
előrébb vivő tapasztalások átélést. Meg kell találni az egyensúlyt. Ez sokszor 
nem könnyű. Mások nem fogják tudni ezt megadni nekünk. 

Persze elmondhatják a tapasztalásaikat az egyensúly keresésről. Te ezt meg- 
hallgathatod. Talán valamelyest fel is foghatod, megértheted, de átélni ekkor 
még nem fogod. Magadnak kell ezeket megtapasztalni. Magadban kell ezt át- 
élni. Felismerni magadban a finom kis árnyalatokat. Azt, hogy most a fejlődé- 
sedben inkább egy picit a letargia felé mozdultál, vagy a túlzott aktivitás 
irányába? Minél finomabb szinten érzékeled ezt magadban, annál élesebben 
fogod látni, hogy milyen kis törékeny dolog ez. Mennyire egy hajszál választ el 
attól, hogy picit a letargia, vagy egész picit, de mégis a túlzott aktivitás felé 
tolódj el. Látni, érezni fogod ezt egyre finomabbszinten önmagádban, és máso- 
kon is. Nagyon „törékeny" a középút. Én is átmentem ezeken, és folyamatosan 
megyek is. Nincs olyan hogy egyszercsak belecsöppentél a harmóniába, a 
„középútra", ott elkezdesz emelkedni és úgy maradsz. Nem. Visszaesünk. Plusz 
újra billegünk a letargia és az aktivitás között. És ezen a „hullámvasúton" 
fejlődünk. A felemelkedés, a visszaesés, és az ide-oda billegés közepette. 

Mihez képest? 

Ha egyre inkább tudatosan és erősen tud ebben a fejlődésben benne lenni az 
ember, akkor azért nagyon „messzire" juthat. Azaz, sokkal kiegyensúlyozot- 
tabbá, emelkedettebbé és örömtelibbé válhat annál, mint ahogy előtte élte a 

hétköznapjait. Ezért azok az emberek, akik viszont továbbra is a hétköznapok 
feszültségeiben és negativitásaiban élnek intenzíven, azok lehet hogy úgy élhetik 
meg a velünk, meditálókkal történő találkozásokat, hogy: 

Te mindig olyan derűs vagy! Olyan kiegyensúlyozott stb. stb. 

És ez így is van. Ahhoz képest. A hétköznapok kiegyensúlyozatlanságához és 
feszültségeihez képest valóban. De önmagunkhoz képest, magunkban „belül", 
azért mégis érzékeljük a „hullámvasutat", és a kilengéseket. Csak a rendszeres 
meditáció miatt ezek már nem annyira szélsőségesek, mint ahogy egyébként az 
emberek élik az életüket, a hétköznapok gondolati és érzelmi feszültségei és 
stresszei közepette. Ahhoz hogy ilyen változások induljanak be, gondolat- 
mentessé kell tudni válni valamelyest. Erről szól a következő fejezet. 

Gondolatmentesség 



Már a legelső programon megérintett ennek a „szele". Elkezdtem szépen lassan 
megtapasztalni ezt az állapotot. Hamar elindult bennem a felismerés, hogy van 
az emberiségnek az régi mondása, hogy „Gondolkodom tehát vagyok!" akkor ez 
most hogy van? Mert itt már sikerült elérni a gondolatmentességet, még ha csak 
rövid ideig is, mégis „vagyok". Mégis létezem, pedig nem gondolkodom. 
Egyébként az Egó valóban megszűnhet, ha nincsenek gondolatok. És ha 
azonosítjuk magunkat az egóval, akkor még aktuális lehet az, hogy ha nem 
gondolkodom, nem is vagyok. De érezhetően nem vagyunk azonosak önmagunk 
egójával, így akkor is létezünk, amikor az egó nem gondolkodik. Sőt, talán 
akkor létezünk csak igazán? No de ne rohanjunk ennyire előre! 

Türelem 

Könnyen „rágörcsölhet" az ember arra, hogy nagyon akarja a gondolatmentes- 
séget. Azonban minél inkább akarja, minél inkább gondolkodik rajta, annál 
nehezebben fogja elérni. Meg kell tanulnunk türelemmel lenni önmagunk iránt. 
Nem tudunk mást tenni, minthogy újra és újra, mindennap leülünk meditálni, és 
esélyt adunk annak, hogy a gondolatmentesség felébredjen bennünk. Akár 
rövidebb, akár hosszabb időre. Itt érdemes még egy fontos dologra figyelni. 

A gondolatmentes állapotnak elérése, vagy mélyítése irányába történő türelmes 
várakozás és vágyakozás, az nem egyfajta letargikus „semmittevés". Érdemes 
amolyan türelmes, de kísérletezgető jelleggel próbálkozni. Pl. ha csak esténként 
meditálok, akkor egyszer-egyszer próbáljam meg reggel is. Vagy fordítva. Vagy 
a legjobb ha reggel is, és este is leülök picit meditálni. Lehet kísérletezni a 
mantrák, a bhajanok, vagy a meditációs zenék változtatásával is. Vagy akár 
megpróbálni ráhangolódni arra, hogy teljesen csendben is meditáljunk. 

Amikor kezdtem „ráérezni" a meditációra, akkor bennem is elindult egyfajta 
„akarás", hogy aktívan, minél inkább tevékenyen sürgessem, hogy még mélyebb 
meditációs élményeket éljek át, vagy még hosszabb ideig stb. stb. aztán ez azért 
lecsillapodott bennem. Most már nem „kergetem" ezeket az élményeket. 
Valahogy úgy vagyok, hogy leülök, aztán lesz ami lesz... 

Nem megy a meditáció? 

Van amikor könnyebben meditálok, van amikor kevésbé. Régebben amikor nem 
ment a meditáció, lehangolt lettem picit. Biztos a negativitások, az egóm, a 
türelmetlenségem, és minden egyéb dolog miatt. Most már nincs bennem ilyen. 
Ha nem tudok nagyon meditatív lenni, akkor nem. Már nem bánom. Persze ez a 
fajta „nem meditatív" állapot is azért már más, mint ahogy mondjuk a meditáció 
előtt „léteztem". Mert ilyenkor is azért már érezhetően bennem van egyfajta 
megalapozott, meditatív nyugalom, csak én már magamban nem a korábbi (a 
meditatív életforma előtti stresszesebb) állapothoz viszonyítom ezt az 
elmémmel, hanem azokhoz az igazán mély meditációs állapotokhoz, amelyeket 
sikerült már megtapasztalni. De nincs mindig az. Ez olyan, mint hogy ha az 
osztrákokhoz meg a németekhez viszonyítjuk az életszinvonalunkat, akkor picit 
legörbül a szánk, de ha Etiópiához, akkor pedig... 

Erre is gondolj majd akkor, amikor nem „megy" a meditáció. Mihez képest nem 
megy? Ezek is csupán az elme játékai. A viszonyítások, meg a lehangoltság, 
csalódottság is. Egyáltalán ki is csalódott bennünk? Lényünk melyik része? 
Amikor ezt észrevesszük magunkban, akkor már egy picit ki is kerülünk ebből a 
„játékból", és az elmén túli, Lélek Állapotához közelítünk. Oda, ahol a szem- 
lélődés van. A meditáció „mozdulatlansága", és örömteli létezése. Az egó lehet 
hogy csalódott, de a Lélek nem. Próbáljuk csak figyelni magunkban a csaló- 
dottságot. Ne azonosítsuk magunkat a csalódottsággal. Csak figyeljük. Aztán 
engedjük el. Ha így teszünk, egyre inkább el fogunk távolodni tőle, és nem a 
csalódottsággal leszünk azonosak, hanem a szemlélődéssel. A lélekkel. 

Fáradtság 

Sokszor azt vettem észre magamban, hogy fáradtan nem túl jó leülni meditálni. 
Amikor nagyon ki vagyok merülve, akkor annyira legyengül a figyelmem, hogy 
nem tudok meditálni. Ekkor már csak tompa bambulás megy, nem éber észlelés 
és feloldódás. Ilyenkor amikor ezt érzem magamban, inkább le is fekszem 
aludni. Ezért már egyre tudatosabban figyelek oda az esti meditációimra, hogy 
azt ne fáradtan tegyem. Persze ez nem könnyű, mert késő este hajlamos vagyok 
amolyan semmittevő nyúládozásba belecsúszni, meg csak bambulni jobbra- 
balra. Ha ebben az állapotban sok időt töltök, akkor utána már nehezen megy a 
meditáció. Érdemes ilyenkor ébernek lennem, és ezt a nyúládozós időszakot, 
minél hamarabb megszakítanom, aztán meditálni, majd aludni. Jobb így. Bár ez 
nem mindig sikerül, de azért fejlődök. Nem könnyű önmagunk fegyelmezett 
mesterévé válni. Mindennap picit meditálni kell, és akkor fejlődik ez bennünk. 

Pörgés 



A másik véglet pedig amikor nagyon izgatott, felpörgött vagyok. Vannak olyan 
napok, amikor Zsuzsával belecsúszunk hosszabb esti beszélgetésekbe. Témától 
függően hajlamos vagyok túlságosan belepörögni. Mesélek neki a napközbeni 
felismeréseimről, hírekről, gazdasági és üzleti dologkról, bloggal kapcsolatos 
ötletekről, mezőgazdaságról, politikáról vagy bármiről. Ilyenkor ha nagyon bele- 
élem magam és felpörögök, utána sem könnyű a meditáció. 

Persze vannak technikák amik ilyenkor segítenek lecsillapodni. Akár a láb- 
áztatás, jegelés, éneklés, mantrák és hasonlók, de ami még nekem segíteni 
szokott, az az, ha kinyitom a szemem. A belső pörgésemet ha magamban nem 
tudom lecsillapítani, vagy úgy is fogalmazhatok hogy nem tud a figyelmem 
eltávolodni tőle, túlságosan is „beleragadt", akkor kinyitom a szemem, és figye- 
lem Shri Mataji fotóját. Ez segíteni szokott. Nyitott szemmel, „csak" figyelek. 
Erről a nyitott szemes témáról lesz majd egy külön fejezet is. 

Ki szemlél kit? 

A gondolatmentességben indul el a feloldódás és a szemlélődés. No de ki szem- 
lél kit, és ki érzékel kit? Én az Istent, vagy Isten engem? A Lélek, ami a Min- 
denható Isten visszatükröződése bennem, Önmaga tudatára ébred. Sőt, talán O 
mindig is tudott önmagáról, csak én nem tudtam Róla. Vagy ha tudtam is Róla, 
nem tudtam kapcsolatba kerülni vele. Meditációban viszont már egyre inkább. 
De akkor most O létesít velem kapcsolatot, vagy én O vele? Talán mindkettő. 
Létezik egyáltalán olyan, hogy Én és Ő? Vajon különállóak vagyunk? 

Talán az Istennek ez az egyik legnagyobb „Játéka" és „Illúziója", hogy az 
embereket szépen lassan beterelte egy olyan érzékelésbe, egy olyan létformába, 

r rr r 

hogy csakis az EN-t érzékelje. Az O-t (Az Istent) nem. Es aztán mintha most ez 
a „játék", vagy nevezhetjük spirituális, evolúciós fejlődésnek, ez meg mintha 
most visszafordult volna, és az En egyre inkább elkezdené (nemcsak hinni) 
érzékelni (megtapasztalni) O -t. Hová fog vezetni ez a fejlődés, ez a „játék"? 
Lehet eljutunk oda, hogy nemcsak érzékelni fogjuk O-t (Az Isteni Erőt) hanem 
egyre inkább észrevesszük azt is, hogy a megkülönböztetés, az Én és az Ő 
pusztán illúzió?! És soha sem volt más, csakis a „MI"? Mi együtt, közösen. Egy 
Nagy Kollektív Lényként élve, amiben azt hittük magunkról korábban, hogy 
különálló kis vízcseppek társasága vagyunk. Pedig nem vagyunk más, mint egy 
egybefüggő, óriási óceán. Ehhez a visszataláláshoz, ehhez a feloldódáshoz segít 
hozzá a meditáció. A szemlélődés és a felismerés. Ennek az átélése. 



10 



Ezt kezdik „ízlelgetni" a meditálok újabb és újabb generációi. Egy kollektív 
emelkedés zajlik a földön. Nem terjes még az egymásra találás, meg vissza is 
esünk sokszor, de bizony egyre mélyebb, és egyre intenzívebb a kapcsolódás. 

Magamban érzem ezt a fajta „egymásra találást". Azt, hogy ez az erő magához 
húz. Azonban a saját korlátaim és illúzióm, amelyek lehetnek akár az enyémek, 
de az is lehet hogy ezek is kollektíven húznak vissza, szóval ezek nem engedik a 
teljes „feloldódást". Persze egyre mélyebb és egyre szebb élmények és állapotok 
vannak. Aztán kibillenés. Majd újra emelkedés. így haladunk, így haladok. 

Vibrációk-kundalini 



A kundalini energiának vibrációit érzékelhetjük akár a tenyereinkben, a fejünk 
fölött, a testünk körül, vagy akár belül a testünkben. Ennek az érzékelése folya- 
matosan finomodott, és finomodik bennem. Az első programokon még halvá- 
nyabban éreztem, aztán egyre erősebben. A sahaja jógában van olyan 
„gyakorlati" rész, amikor „dolgozunk" egymás csakráin. Amikor a vibrációk 
áramlását segítjük és erősítjük, hogy még inkább feltöltsenek minket, és a 
meditációnk is erősebb legyen. Az első programok egyikén, amikor dolgoztak 
rajtam, szabályosan úgy éreztem, mintha húznának ki valamit a csakráimból. 
Mögöttem ült egy olasz származású, Magyarországon élő sahaja jógi, 
Alessandro, és ahogy „dolgozott" a csakráimon, azt éreztem, mintha húzna ki 
belőle valamit. Nagyon intenzív volt. Ekkor éreztem, van egy „fmomabbszintü" 
energia is a világon. Hogy ezt érzékeljük, nekünk is „finomabbá" kell válnunk. 

Tapasztalások 

Ahogy telt az idő, egyre több tapasztalatom lett. Elkezdtem külön érezni a 
hűvösebb vagy melegebb vibrációkat. Magamon is, és másokon is. Aztán azt is 
éreztem, milyen az, amikor én magam vagyok „nem túl jó" állapotban, és nem 
érzem a vibrációkat. Olyan, mintha visszahúznánk magunk köré egy falat. Ami- 
kor érezzük a vibrációkat, akkor pedig mintha újra eggyé válnánk a világgal. 

A kundalini energia ha egyre aktívabb az emberben, akkor annak érzékelése is 
egyre finomabb. Aztán ez már terjesen megszokottá válik. Ma már bárhol 
vagyok is, ha a „Figyelmemet", önmagámra fordítom, akár csak pár másod- 
percre is, felébred bennem a kundalini. Érzem az áramlását. Nem kell be- 
csuknom a szemem. Nem kell erőlködnöm, vagy megerősítéseket mondanom, 
mantrákat vagy ilyeneket, hanem „csak" a figyelememet „erre" a dologra he- 
lyezni. Az „erre" pedig lehet maga a kundalini energia, a sahasrara csakra, a 
lélek állapot, a gondolatmentes meditáció maga. Ez segít abban, hogy a hétköz- 
napok stresszében és ingereiben hamar visszataláljak a meditációhoz. 

Az óceán 

Ha egy adott pillanatban meditatívvá szeretnék válni, azaz önmagamat szeret- 
ném feloldani a mindenségben, akkor a saját EN-em figyelmét egy pillantra 
„megállítom", és hagyom hogy „meghaljon". Azaz hogy pont „élővé" várjon, és 
egyesüljön a végtelennel. A vízcsepp visszahulljon az óceánba. Ilyenkor fel is 
merülhet a kérdés, hogy a vízcsepp vágyja-e vajon az óceán társaságát, vagy az 
óceán vágyja-e a vízcsepp társaságát? Melyküknél indult el a vágy az „egye- 

sülésre"? Talán mindkettejükben. És a kettejük közös vágya adja meg a „Jógát", 
a „Kapcsolatot". Ezért is korlátozott az a megfogalmazás, hogy „meditatíwá 
szeretnék válni", mert ez talán nem is „csak" az én vágyam. 

Azt vettem észre még magamon, hogy amilyen könnyen bele tudok „csöppeni" 
ebbe az óceánba, olyan könnyen ki is tudok belőle kerülni. Ahhoz hogy az 
ember tartósan benne tudjon lenni, erősnek kell lennie. Amikor mélyebb közös, 
kollektív meditációkon veszek részt, akkor utána sokáig érzem ezt az állapotot. 
Ezek a meditációk nagyon erős „lökést" tudnak adni a fejlődésnek, mert nagyon 
intenzívvé teszik a kundalini áramlását. Ennek az intenzitása aztán csökken 
azzal, ahogy a hétköznapjainkat éljük. Gyengül a figyelmünk, jönnek a 
negatívitások. Akár a külvilágból, akár magunkból. 

Áramlás 

A vibrációk áramlásával van egy érdekes megfigyelésem. Ahogy olvashattad, 
hogy már egészen hamar elkezdtem magamban érezni, ez így van akkor is, 
amikor egyedül leülök meditálni. Vagy amikor kollektív meditáción vagyok. 

Ahogy belépek a terembe, vagy otthon leülök Shri Mataji fotója elé meditálni, 
namaskart adok, felemelem a kundalinit és bandant adok, már akkor nagyon 
erősen szoktam érezni a vibrációkat. És általában nagyon hűvöset. Azt érzem, 
hogy nagyon könnyedén és erőteljesen áramlik bennem a kundalini. Érzem a 
tenyeremben és a fejem fölött. Aztán ahogy kezdek „elmélyülni" a meditá- 
cióban, akkor többször van hogy ebből az intenzív hűvös érzetből kezd el 
átalakulni melegebb, akadályokkal telibb vibrációkká. Valahogy úgy érzem ezt 
magamban, hogy a kundalini nagyon könnyen felébred bennem, és elkezd 
áramlani a finomenergiarendszeremben. Aztán ahogy ez az áramlás beindul, 
hamar el is kezdi kidolgozni az akadályokat, a negativitásokat a csakrákból, és 
elkezdem érezni ezt „finomszinten". Melegséget, és feszültebb vibrációkat. 
Aztán ez is „lecsillapodik", és visszatér a harmonikusabb, hűvösebb áramlás. 

Míg korábban inkább csak a kezemben, vagy a fejem fölött éreztem ezeket a 
vibrációkat, ma már van hogy az egész testemben. Akár meditáció közben, akár 
utána is. Ahogy áramlik bennem a kundalini, mintha az egész testemben 
„végigfolyna". Van hogy olyan intenzíven, hogy egy közös, mélyebb, kollektív 
meditáció után nem is könnyen tudok elaludni. Annyira feltölt, hogy csak fek- 
szem, és érzem ahogy „dolgozik" bennem, ahogy áramlik. Ez nagyon kellemes. 
Megnyugtató, feleiemelő és feltöltő. 

Ilyenkor érdemes az embernek csak átadnia magát ennek az áramlásnak, a 
vibrációknak, és lehetőleg minél több időt ebben tölteni. Többnapos sze- 

mináriumon ez persze könnyebb, mert ott amúgy is intenzívebbek a vibrációk. 
Ha egyedül éljük át, vagy egy meditációs programon, és utána elindulunk haza, 
vagy „ki" a világba, akkor is érdemes ezen tartani a figyelmünket. Az 
áramláson. Ezt ahogy kivisszük magunkkal a hétköznapokba, a vibrációk raj- 
tunk keresztül a környezetet is feltöltik. Ahogy magunkban, magunk körül 
érezzük, úgy a környezetre is hatással van. Persze nem agresszívan, meg nem is 
látványosan, de ott akkor egy picit más lesz a légkör. Legyen az egy busz, egy 
iroda, egy váróterem, egy bármi. Ilyenkor ha ülsz valakivel szemben, a Lényed- 
ből, az aurádból áradó vibrációk szinte beborítják az illetőt. Mintha finomszinten 
megsimogatnád az embereket. Leülsz valahová, és ha ezen van a figyelmed, 
olyan vagy, mint egy vibrációs generátor. Csak ülsz, és a tér minden irányába 
áramlik belőled ez az erő. A környezetet ez megnyugtatja és feltölti. 

Csend 

Azt vettem észre hogy ilyenkor, amikor intenzíven áramlik bennem a kundalini 
vibrációi, nem is nagyon kívánok beszélni. Hiszen mit mondjak? Mit mondhat- 
nék, amikor teljesen kitölt az öröm, a békesség és az elégedettség? Mit mondjak 
ilyenkor? Nincs mit mondani. Egyszerűen csak benne vagyok a boldogságban. 
A meditatív létforma amúgy is csendesebbé tesz, de ilyenkor még inkább ter- 
mészetesnek tűnik számomra ez a fajta csendesség és befelé fordulás. 

Szemináriumokon vagy mélyebb meditációs összejöveteleken, van hogy ilyen- 
kor dalokat éneklünk. Szent Bhajanokat. Talán ezek fejezik ki legjobban a 
mondanivalót. Ezek mind az Isteni Erőnek valamelyik aspektusát, meg- 
nyilvánulását, vagy Inkarnációját dicsőítik. Ez a legszebb és a legtöbb amit 
mondhatunk. Ráadásul szívből énekelve. Mi kellhet még? Mit tehetünk még? 

A hangszer 

Csakis annyit tudunk tenni, hagyjuk hogy az Isteni Erő rajtunk keresztül meg- 
nyilvánulhasson. Hogy jó „eszközei" lehessünk. Vagy ha ezt az „eszközt" kicsit 
erős kifejezésnek érzed, akkor úgy is lehet mondani, hogy tökéletes hangszerei. 
Mint Krishna fuvolája. Minél „tisztább", minél tökéletesebb hangszerek va- 
gyunk, annál szebb dallamot szólaltat meg rajtunk keresztül az Isteni Erő... 
Most mond meg! Nem egy szép dolog ez? 

Ennek a hangszernek a csiszolásában és tökéletesítésében segít a meditáció. 
Hogy a durvaságot (és a tudatlanságot) elkoptassa és lecsiszolja. Hogy finom 
műszerré, finommá hangolt hangszerré válhassunk. Aminek a „zenéje" örömet 
ad. Örömet, biztonságot, szeretetet és megnyugvást. Azoknak akik „hallgatják", 
akik részesei az „Isteni Dallamoknak". És azoknak is, akiken keresztül áramlik. 

Szavak 



Azt figyeltem meg még magamon, vagy akár másokon, hogy a személyi- 
ségünktől függően keressük, és látunk bele az Isteni Erőbe és a meditációba 
különböző dolgokat. Vannak szavak, amelyekre szinte „bekattanunk". A figyel- 
münk ezen van. Erre fókuszálunk, erre vágyunk. Ezt véljük felfedezni, és ezt 
keressük az Istenben. És a meditációban. Ilyenek pl: 

Igazság - vannak akik mindig mindenben az Igazságot keresik. Nem bírják 
elviselni az Igazságtalanságot és a Hamisságot. Az Igazság harcosai. Ennek 
megvan a finomszintü megnyilvánulása is, amikor a spiritualitásban is az 
Igazságot keresik. A Végső Igazságot. Istennel, Vallással és mindennel 
kapcsolatban. 

Erő - vannak akik Erőre vágynak. Vagy akár képességekre. Keresik az Isteni 
Erőt. Ők ezt keresik ebben az egészben. Energiákat. Akár gyógyító erőket, akár 
egyéb képességek megadásához segítő energiákat. 

Szeretet - vannak akik a szeretetre vágynak erősen. De nem csak a korlátozott 
emberi szintű szeretetre, hanem a sokkal magasabbrendü, Isteni szeretetre. A 
Jézusi szeretetre. Erre vágynak, ezt keresik. A meditációban is, Istenben is, 
önmagukban is, és másokban is. Számukra a spiritualitás és Isten, maga a 
szeretet. Ezt keresik, ezt kutatják. 

Harmónia - vannak akik a harmóniára vágynak. Ezt keresik. Az egyensúlyt és a 
nyugalmat. A béke a fő hívó szó. Békesség kívül belül. Boruljon békességbe a 
föld! Legyen belső béke és harmónia. A természet létezése, és még az uni- 
verzumok kozmikus tánca is, mint egy harmonikus Isteni Előadás jelenik meg 
előttük. Ezt keresik, ezt vágyják. A kiegyensúlyozott, harmonikus létezést. 

Öröm - vannak akik az Örömre vágynak. De nem a felszínes rihi-röhi, emberi 
„vidámságra", hanem a sokkal emelkedettebb és megvilágosodott Öröm 
Állapotára. Amikor a létezés nem más, mint az Öröm. Isten maga az Öröm. És a 
meditációban szépen lassan ez ébred fel bennük. Szinte a „földöntúli" öröm 
állapota. Az, amelyik nem azért örül, MERT... mert valami éppen így, vagy 
valami éppen úgy történik. Hanem „csak" Örül. Önmagában, önmagáért. A 
létezés öröme. Az élet örül önmagának. Rajtunk keresztül és bennünk. 

Bölcsesség - vannak akik bölcsességre vágynak a meditációban. Hogy 
hozzáférjenek az emberiség titkos bölcsességeihez. Vagy akár még konkrét 
tudáshoz is. Vágyják a spirituális bölcsességet, a mélyebb ismereteket, magát a 

Megvilágosodott Tudást. Amolyan nagytudású, „professzor" típusúak ők. Isten 
maga a tudás. Ezt keresik. Hogy elérjék, hogy ráleljenek, hogy megkapják. 

Kollektivitás - vannak akiket meg éppen ez a szó vonz. A kollektivitás. Az 
együttlét másokkal. A csapat, a társaság. Akár fizikai, akár finomszinten. 
Egységesség. Testvériesség. Valami nagy-nagy közösnek a részese lenni. Egy 
tömeghez, egy valamilyen nagy egységességhez húzni. Ez után vágyódni, 
ebben belecsöppenni. 

Ugye milyen érdekesek ezek a szavak? Lehetne még jó pár ilyet sorolni. Figyeld 
meg magadat! Valószínű Téged is jobban vonz egy-két szó, míg a többi meg 
nem annyira. A személyiségedből kifolyólag, néhányhoz jobban húzol. 
Néhányat jobban vágysz mint a többit. Az az érdekes, hogy magában a medi- 
tációban, az Isteni Teljességben, mind benne van! A megvilágosodásban, és a 
spiritualitásban, mind-mind egyformán benne vannak. Az Isteni Erőnek is sok 
arca van. Sok tulajdonsága, sok jellemzője (és sok szava). Rengeteg mantra van, 
amelyik mind-mind valamilyen dolgot dicsőítenek. Sőt, még az Inkarnációk is 
bemutatták ezeket a különbözősségeket. Másról szólt Jézus eljövetele, Krishna 
élete, vagy éppen Buddha üzenete. Csak hogy az ismertebbeket említsem. 

Bennünk is így van ez. Az Isteni különböző tulajdonságaiért „rajongunk", vagy 
vonzódunk, pedig sokkal több van benne. Sokkal több mint amit felfoghatnánk. 
Megfigyeltem, hogy sokszor meditációs szemináriumokon, vagy programokon 
is, mintha finomszinten jobban előkerülne bizonyos tulajdonság. Persze van 
hogy tudatosan így szervez egy kollektíva meditációt, hogy az Isteni Aspektusok 
egy bizonyos megjelenésével kapcsolatban legyenek mantrák, dalok, és a 
fmomszintü figyelmünk is. Ezt lehet is érezni. De néha pedig terjesen spontánul 
lehet érezni valamelyik tulajdonság erőteljesebb megjelenését. 

Önbecsülés, testvériesség, ártatlanság, harmónia, alázatosság, nyíltszívüség, 
Mester-elv, vagy bármi egyéb. Azok az igazán Isteni tulajdonságok, amelyek 
valójában ott vannak a csakráinkban. Vannak pillanatok, amikor ezeknek akár a 
szép, Isteni oldaluk nyilvánul meg akár egyénileg, akár kollektíven, aztán van 
hogy az ellenkező oldal. Ezeknek a dolgoknak a hiánya, vagy éppen a velük 
kapcsolatos negativitások jelenléte jelenik meg, akár egyénileg, akár kollek- 
tíven. Erről a következő fejezetben lesz szó. 

Negativitások 



Nem könnyű ügyek ezek. Minél „finomabbá" válik az ember, annál inkább 
érzékeli mind önmaga, mind a környezete negativitásait. Azokat a negatív és 
„lehúzós" erőket, amelyek a finomenergiarendszerbe „fészkelték" magukat, és 
folyamatosan azon „dolgoznak", hogy az Isteni Emelkedettségtől, harmóniától, 
szeretettől és békességtől messze kerüljünk. Azaz, a Lelkünk ne ébredjen fel, ne 
kerüljünk az Önvalónk állapotába, a felébredésbe, a megvilágosodásba. 

Nehéz ügyek 

Magamon is tapasztalom, hogy nagyon nehéz „ügyeket" cipelek. Évek, év- 
tizedek óta. Sőt, néha olyan érzésem van, hogy bizonyos nehéz nega- 
tivitásaimat, talán előző életeimből is hozom. Mintha karmaszerűen folyta- 
tódnának, és ezeknek néhány „lecsapódása" előző életekből jönne, mint egy 
folyó. Folyamszerűen kúsznak át a mostani életembe is. Mivel most eljutottam a 
meditácóig, a kundalini energiáig, most eljuthat oda a negativitás, hogy el- 
kezdhet kikopni. De honnan is? 

Ez sem könnyű kérdés. Mert lehet mondani hogy a csakrámból. De azt is hogy 
az életemből, vagy az előző életeim folyamából. A személyiségem és a lelkem 
körül. A Nagy Kollektív Isteni Lélek bennem lévő kis cseppje körül. Aztán 
ennek megvan még a kollektív szintje is. Pl. hogy egy országban, vagy a föld 
különböző térségein megszületett lelkeket, sokszor hasonló és azonos nega- 
tivitások tartják fogva a felemelkedéstől, a megvilágosodástól, a felébredéstől. 
Ezeket is figyelem magamban, hogy a bennem lévő, a csakráimban és a lelkem 
körül munkálkodó negatív erők, vajon az „enyémek", vagy kollektívák? Sokszor 
nem könnyű ezt megkülönböztetni, mert össze is mosódnak. És talán egyszerre 
benne van mindkettő is. Az egyéni jelleg, és a kollektív jelleg is. Persze túlzásba 
sem kell esni. Nem kell ezekre rágörcsölni. Nem kell előző életekbe visszautazni 
mindenféle sötét, akár okkult technikákkal. Itt a jelenben kell tudnunk felismerni 
és megoldani tudatosan a dolgokat. De ahogy korábban említettem, ez a 
megoldás sem megy akarásból. Ezt sem tudjuk sürgetni, ennek is meg van a 
maga ritmusa. Persze hátráltatni sem érdemes magunkban. 

Sötét oldal 

Magamban azt érzem, hogy sokszor én is hátráltatom ezeknek a nega- 
tivitásoknak a kidolgozódását. Az évek alatt egyre finomabban érzékelem 
önmagam „sötét oldalát" is. És azt, hogy mennyire rám van ez tapadva, és 
milyen nehéz ezt feloldani. Izomból ez nem megy. Talán ebben az életben nem 

is sikerül majd ezeket terjesen „kidolgozni". Nem tudom mire és meddig jutok 
el. Nem tudom mennyi múlik rajtam, és mennyi az Istenin. Mindenestre 
„teszem" a „dolgom", amennyire csak képes vagyok, aztán lesz ami lesz. Azt 
látom, minél mélyebbre jut az ember önmagában, annál nehezebb ügyek jönnek 
fel. Nehezebb szembesülések, nehezebb negatívitások elhagyása. 

Aztán persze ott van a dolog egy másik vetülete is, hogy közben az ember 
tudja/érzi, hogy valójában ezek a negativitások nincsenek is! Nem a valóság 
részei. Egy ördögi káprázat amiben benne vagyunk csupán. Talán ez is annak a 
játéknak a része, amiről korábban szó volt, hogy az Isteni Erő azt az illuzórikus 
észlelést adta az emberiségnek, hogy elszakította őt saját magától. És ettől az 
elszakadástól elindult a szenvedés is. A nyüglődés. A negativitások egyre inten- 
zívebb munkája, hogy vissza se találjunk az Istenhez. Persze ez a fejlődés útja is 
egyben. Ezért csodálatos. Mert benne van a felemelkedés. 

Mert aztán a végtelen kegyelem állapotából, az Isten mégiscsak elkezd vissza- 
húzni (felemelni) Önmagához minket. Ezek a képzelt negativitások egyre 
gyengébbé válnak. Vagy legalábbis a „képzelgés". Ennek a kollektív fej- 
lődésnek („Feltámadásnak") a ritmusa is talán életeken átnyúlóan megy most 
végbe. Ahogy előző életeinkből cipeljük a negatvitásainkat is, úgy talán a 
fordulat korszakában és évtizedeiben, az elért fejlődésünket is visszük majd 
tovább. A megvilágosodásban, a tudatosságban, az éberségben elért állapotaink 
és „szintünk" sem fog nyomtalanul eltűnni, hanem majd folytatódik a következő 
leszületéseinkben. Kérdés hogy ez Téged vajon szomorúvá tesz? Csalódottá? 

Fejlődés 

Bennem már teljesen egyfajta elfogadás van ezügyben, hogy annyit és úgy 
fejlődök, amennyit kell. Annyit és úgy fogok tapasztalni, amennyit kell. Az is 
felmerült bennem már sokszor, hogy vajon a Tudatosságot, az Éberséget, az 
Őszinte Önismeretet tudjuk-e vajon magunkban fejleszteni? 

Arra jöttem rá, hogy nem. Legalábbis szerintem. Talán vágyni tudunk rá. 
Azonban ha már vágyunk rá, akkor szinte már ott is vagyunk. Egyébként ki is 
az, aki vágyik bennünk? Ki áll a Tiszta Vágyaink mögött, és kin múlik hogy a 
Tiszta Vágyak (és Felismerések) mekkora teret nyernek bennünk? 

Mindenki annyira tud őszinte lenni, elmélyülni, tudatos, érzékeny és éber lenni, 
amennyire a Sorsa, amennyire Isten megengedi. Amennyi bele van kódolva a 
Lényébe. Szerintem. Akiben ezeknek a mélysége benne van, akiben ezeknek a 
„mesteri szintű" megélése benne van, azokban ez ki fog fejlődni. Azok át fognak 
élni olyan tapasztalatokat amelyek elősegítik ezt bennük. Azok hallani fognak 

olyan mondatokat, amelyek megvilágosítják. Azokban az együttérzés, és az 
Isteni erő szeretete, bölcsessége és ereje, olyan szinten fog felébredni, 
amennyire szükséges. Neki is, és a körülötte élőknek is. El fognak jutni oda, 
meg fogják kapni, át fogják élni. Akiknek nem ez van a sorsában, azok pedig 
erőlködhetnek, de illúziókban, zsákutcákban fognak továbbra is pörögni. 

Magukra húzhatnak indiai ruhákat, tele rakhatják a lakásukat füstölőkkel, 
gyertyákkal és csengettyűkkel, mantrázhatnak reggeltől estig, rohangálhatnak 
egyik meditációs „mestertől" a másikig, nem fognak túljutni saját maguk 
„spirituális egójánál" és zsákutcájánál. 

Szóval érdekes dolgok ezeknek a negativitásoknak a megfigyelése. És az, hogy 
mennyire életben is tartjuk őket, mennyire kapaszkodunk beléjük. Egyénileg és 
kollektíven is. Ezt már többször írtam, de így van. Látni az egyéni kapasz- 
kodásokat, de meg lehet figyelni a kollektív negativitásba kapaszkodásokat is. 
Talán egyszer majd jóval többet bírunk belőlük elengedni. Erre vágyom 
magammal kapcsolatban is, és másokkal is. Aztán hogy ezért mennyire van 
erőm tenni is, az már egy másik dolog. Ez is talán az (Isteni) Játék része. 

Nyitott-szem, csukott-szem 

A meditációban, ahogy eggyé válunk a mindenséggel, és lényünk finomabb- 
szintű, transzcendes ÉN-jét felfedezzük, az Önvalónkat, a Lelket, ezt az elején 
könnyebb csukott szemmel. Sokkal inkább befelé tudunk figyelni. Jobban 
érzékelhetjük magunkban azt, hogy mik is azok a belső dolgok, amelyek el- 
választanak attól, hogy átérjük a Lélek állapotát. Ezek a saját belső, gondolati, 
érzelmi feszültségeink és korlátaink. Ha ezeket szépen el tudjuk engedni, azaz 
nem gabalyodunk beléjük, hanem csak pusztán figyeljük őket, és szépen lassan 
eltávolodunk tőlük, akkor kezdünk el a Lélekké válni. Akkor átadhatjuk 
magunkat a kundalini áramlásának, amely ezáltal sokkal „közelebb" húzz 
minket a mindenen átható, finomszintű Isteni Erőhöz. A világot átszövő finom- 
szintű energiához. Sok szankszrit szó írja le ezt az Isteni Erőt és dimenziót, de 
vajon lehet erre tökéletes szó? Talán nincs is ilyen, talán mind az. 

Befelé vagy kifelé? 

A spirituális szavakban sem érdemes túlságosan elveszni. A lényeg hogy az 
élményt, az állapotot keressük, és mélyítsük magunkban. Majd aztán utána 
próbáljuk az elmének szóló spirituális fogalmakat meg írásokat „megfejteni". 
Csukott szemmel érdemes az elején meditálni, és ezeket a tapasztalásokat átélni. 
Könnyebb így befelé figyelni. Aztán ahogy az embernek a figyelme meg- 
erősödik, a Lélek Állapotában történő élményei is egyre intenzívebbé válnak. 
Egyre mélyebbé. Azt tapasztalhatja meg, hogy ez már nem is annyira kötődik a 
csukott szemhez. Amikor mélyebben átéljük a meditációt, akkor felfedezhetjük 
az olyan fogalmak „semmisségét" is, mint hogy „befelé figyelni". Mert 
egyáltalán mi is az hogy „befelé"? Vagy bennünk ki az aki befelé figyel? Énünk 
melyik része? Es hol van a bent? Es ahhoz képest mi is az hogy kint? Ha én 
magam, az EN-em feloldódik a világot átszövő Isteni Mindenségben, akkor 
ebben a Nagy Egységben mi is az hogy bent, vagy kint? 

Önvaló(nk) 

Ezeknek a „kint-bent" fogalmaknak szerintem még a korlátolt, hétköznapi 
létezésben és értelmezésben van jelentőssége. Amikor már mély meditációban 
vagyunk, akkor eltűnnek. Akkor semmi más sincs, csakis az Önvaló, amiben 
benne vagyok. De ekkor ez az Önvaló már szinte nem is az enyém, hanem 
Mindenkié! A Kollektív Önvaló „Felébredt" részese vagyok. Egy mindenkivel 
és mindennel. Az, hogy ezt a Kollektív (Isteni) Lény-t úgy érzékelem, hogy 
testbe bújt belém, és másokba, az a maya, az az illúzió része. Vagy úgy is fogal- 
mazhatunk, hogy az Isteni Kozmikus Játék része. Magára öltött, egy korlátozott 

érzékeléssel bíró emberi testet (és tudatot), amely nem is tud róla (Az Isteni 
Lényről). Vagy „csak" hiszik az emberek hogy van, valahol mélyen a tudatuk- 
ban sejtik, de átélni mégsem tudják, nem ébred fel bennük. Aztán a meditáció 
által pedig egyre többekben mégis. Elkezdik ezt a fajta Létezést „megízlelni". 
Ez egy fejlődési út. Az Önvaló(nk) ébredezése. Egyéni és Kollektív szinten. 
Persze ezek a fogalmak is pusztán az elmének egyfajta befogadása vagy 
értelmezése, mert ha az Isteni Lélekben már nem annyira van értelme a „befelé" 
vagy „kifelé" figyelésnek, akkor vajon, van-e értelme annak hogy Egyéni vagy 
Kollektív a fejlődés? Igen is, meg nem is. És valahogy így rakjuk össze 
magunkba ezt az egészet. Hogy létezik mindkettő értelmezés, és egyik sem. 
Nézzük újra a szemeket! 

Szemlélő és Szemlélt 

A meditációs fejlődés elején tehát érdemes ezt a „feloldódást" csukott szemmel 
próbálgatni. Szemlélni önmagunkban. Aztán minél inkább megy, annál inkább 
érdemes ezt az állapot „kiterjeszteni", a nyitott szemű létezésünk állapotára is. A 
meditáció közben nyissuk ki a szemünket, de tartsuk az állapotot. Ha tudunk, 
maradjunk benne ebben a „határtalanságban". A szemünk által új ingerek és 
benyomások érhetnek majd minket. Látjuk a szobát, vagy a meditációs termet. 
Akár embereket, vagy az ablakon kívül a „külvilág" ingereit. Es akkor mi van? 
Az Isteni Erő csodálatos megnyilvánulásai ezek, amelyeket próbáljunk „csak" 
szemlélni. Attól hogy nyitva van a szemünk nem kell rajtuk gondolkodni. Nem 
kell elemezgetni, meg „reagálni" rájuk. Maradjunk az Isteni Csendességben. 
„Csak" hagyjuk hogy a kundalini áramoljon az egész testünkben, és nyitott 
szemmel figyeljük a „küF'világot. Ami valójában nincs is! Egy-ek vagyunk a 
világgal. Valójában önmagunkat szemléljük mindnenhol. Rajtunk keresztül 
pedig az Isteni szemléli Önönmagát. A Teremtés gyönyörűségét, szépségét és 
örömét. Eggyé válik a Szemlélő és a Szemlélt. 

A Felébredt (Ön)Tudatunk egységben van a Nagy Isteni Kollektív Tudattal. 
Még ha ezt nem is így éljük át nagyon. Csak egy kicsit. Majd egyre jobban. 
Persze én sem vagyok mindig ebben így, ennyire mélyen és tisztán benne. 

Meditáció egyénileg és 
kollektíven 



Érdemes mindkettőt gyakorolni. Elősegítik a fejlődésünket. Azt hogy a 
figyelmünk erősödjön, és a meditatítv állapot megalapozódjon bennünk. Azt 
vettem észre magamon, hogy amikor intenzívebb élményeim voltak kollektív 
meditációkkor, az nagyon segítette az egyéni meditációs élményeimet is. 
Könnyebben tudtam aztán egyedül is mélyebb élményeket átélni. 

Több mint 1000 

Nemzetközi szemináriumok alkalmával, többször volt hogy akár 1000 emberrel 
is meditáltam. Persze ez sem garancia semmire. Volt hogy ilyenkor is nehezen 
ment. A bennem lévő feszültségek, akadályok, negaitvitások miatt. De a leg- 
többször azért nagyon mély és szép élményeim voltak. Ilyenkor nagyon 
felerősödnek a vibrációk. „Isteni" emelkedettséget lehet érezni. 

Néha csak a terjes szótlanság volt. A békességnek olyan kellemes állapota, amit 
a hétköznapokban el sem tudunk képzelni. Csak sejteni. Megtapasztalni a teljes 
vágytalanság állapotát, fantasztikus. Csak ültem benne az örömben, és teljesen 
kiürültem. Nem vágytam semmire. Éreztem nincs tovább. Legalábbis akkor és 
ott. Olyan boldogságban, békében, örömben és vágytalanságban ültem, amit 
előtte még nem tapasztaltam. Teljes elragadtatásban. Nem vágytam már 
semmire. Nem akartam semmit. Nem hiányzott semmi. Nem gondoltam senkire, 
rágondoltam mindenkire. Egy voltam az örömmel. Egy voltam mindenkivel. 
Nagyon erősek ezek az élmények. 

Ezek már hosszabb meditációk. Volt hogy a program után még egyedül is 
folytattam a meditációt. Éreztem hogy a test „fárad". Már zsibbadt a térdem. De 
távoli volt. Nagyon távoli. Nem érintett meg. Éreztem, de nem voltam vele 
azonos. Csak az áramlás, csak a vibrációk. Terjesen kitöltötték a testemet, és 
feloldották a figyelmemet. A fizikai szintről, egy sokkal finomabb szint felé 
terelték. Nem az emberi nyűgök, vágyak, gondolatok és érzelmek borították be a 
lényemet, hanem az Isteni Megvilágosodása, és emelkedettsége. Amikor 
körbenézel ilyenkor, találkozik a tekinteted másokkal is. Látod hogy hasonló 
élményben van része. Aztán olyat is látsz, aki viszont továbbra is nyűglődik. 
1000 emberrel meditál együtt több napon keresztül, mégis feszült. Néha pedig 
Te magad vagy feszült egy ilyen helyzetben. Igen, olyan is volt hogy én nyűg- 
lődtem. A vibrációk olyan mélyről hoznak fel negativitásokat a csakrákból, 

olyan erős a kidolgozódás, amit nem bír az ember nyüglődés és feszültség nélkül 
átélni. Ilyen is van. Meg sok minden egyéb. 

Hála 

Volt hogy a hála érzett erősödött fel bennem nagyon ilyen találkozón. Olyan 
erős hálaérzett ébredt fel bennem Shri Mataji irányába, amit nehéz elmondani. 
Hála sok mindenért. És ennek erősödése egy idő után már talán nem is csak az 
enyém, hanem úgy érzem kollektív hála volt. Az emberiség köszönete. Olyan 
érzések ezek, amelyeket nagyon nehéz elképzelni. Olvashatunk sok mindenről. 
Nézhetünk erős érzelmekkel átitatott filmeket. Megélhetünk sok mindent az 
életben, de ezeket a mélyebb meditációs élményeket nehezen tudjuk elképzelni. 
Azért, mert nincs róla tapasztalatunk. Nincsenek élményszintü emlékeink. 

Korlátok 

A hétköznapi érzékeléseink korlátai közé vagyunk bezárva. Korlátozott a testi 
érzékelésünk. A gondolataink és az érzelmeink is. Az érzelmi világunk kimerül 
abban, hogy szeretjük a párunkat, a családunkat, a barátainkat és a házi- 
állatainkat. Persze érzünk valamifajta érzelmeket a hazánk, a környezet, vagy az 
embertársaink iránt is, de ezek még elég korlátozott dolgok. Persze ezek is 
nagyon erősek tudnak lenni, de van ennél sokkal több is. 

A gondolati érzékelésünk is szárnyalhat. Intellektuális világunk nagyon mélyen 
belemerülhet akár a tudományokba. Fantasztikus dolgokat lehet felfedezni. 
Gondolatainkkal varázslatos fantáziavilágokat építhetünk fel mesékben, 
mozikban, könyvekben, vagy a képzeletünkben. Rengeteg területen hasznosítjuk 
a gondolatainkat, de vajon hol vannak a korlátai? Hol vannak a határai? Mi van 
azon túl? Vagy mi van a Forrásában? Mik a gondolataink Forrásai? Honnan 
erednek, és hová folynak? Hová mennek, hová vezetnek? Mi célból születnek és 
honnan? Mi (vagy Ki) mozgatja őket? Azt hisszük mi magunk, pedig lehet hogy 
renegeteg cselekedetünk és gondolatunk, pusztán a kulturális és szociális 
környezetünk lenyomata és visszatükröződése. Szabad akarat? Hát persze. 

De mi van, ha azt is csupán kaptuk valahonnan? Mindig el akarjuk dönteni 
(gondolatban) hogy valami fehér vagy fekete. De mi van ha egyszerre mind- 
kettő? Vagy egyik sem? Mi van akkor, ha nem az a kérdés, hogy van-e szabad 
akarat vagy nincs? Előre eldöntetett Isteni Sorszerűség minden pillanatban vagy 
Szabad Akarat? Néha ez, néha az? Mikor melyik? És ki dönti el azt, hogy mikor 
melyik? Mi van akkor, ha nem az a kérdés hogy Szabad Akarat vagy sem, 
hanem talán mindkettő egyszerre? Vagy egyik sem? Hogyan fogjuk ezt fel 
ésszel? Hogyan éljük ezt át? Hogyan létezhet egymás mellett mindkettő? 

Hogyan élhetjük ezt meg magunkban? Mi van akkor ha a két fogalom nem is 
létezik, pusztán az elménkkel próbáltuk magunknak valamiféle magyarázatot 
szolgáltatni, közben meg a valóság valami sokkal hatalmasabb még ennél is? 

A sahaja jógából ismert, negativitásokkal terhelt baloldali energiacsatornával 
rendelkezőknek azt érdemes erősíteni magukban hogy igen is van Szabad 
Akarat. Fel kell ébredniük, és elindulniuk az „önálló" döntések és cselekvések 
„aktív" útján. A negativitásokkal terhelt jobboldali energiacsatornával 
rendelkezők általában pedig a túlzott „önállóságban", az egójuk által vezérelt 
gondolati világban élnek, ezért nekik inkább csökkenteni érdemes a „Szabad 
Akaratban" történő elveszetségüket. Nem véletlen hogy a csakrák azon (jobb) 
oldalai is nagyrészt arról szólnak, hogy nem „ÉN" vagyok a cselekvő, hanem 
valami nálam nagyobb erő. Míg a baloldalon a saját magunk mesteri elv-ét 
erősítjük, addig a jobboldalon, a nálunk is nagyobb Mester iránti (egó és 
önállóság-csillapító) alázatunkat fejezzük. És aztán a középsőcsatorna mentén 
történő emelkedésben valósulhat meg egyszerre mindkettő. A Szabad Akarat és 
az Isteni Sors egyesülése. 

Tehát a fekete vagy fehér, eldöntendő kérdések válasza talán függhet attól is, 
hogy honnan nézzük. Balból? Jobból? Aztán középről már egészen más választ 
és élményt nyújthatnak. „Felfelé" emelkedve meg talán már nincs is értelmük 
ezeknek a fogalmak. Hisz maga ez hogy „Szabad" az akarat, a megfogalmazás is 
abból indul ki, hogy valamitől mi „Szabad"-ok vagyunk, és nem megkötöttek. 
De kitől? Kire utalhat a megfogalmazás? Istenre? Sorsra? Ha a meditációban 
EGY -é válunk „velük", akkor van-e értelme még „szabadságról", „függet- 
lenségről", vagy „megkötöttségről" beszélni? Ki szabad kitől? Ki függ kitől? Ki 
is valójában az a „ki"? 

A testi, fizikai érzékelésünk korlátait is próbálgatja, feszegeti az emberiség. De 
ez kimerül holmi egó dicsőítésben fürdő, sportolói tevékenyégeknél. Még 
gyorsabban futunk, még messzebbre ugrunk, még nagyobb súlyt emelünk, stb. 
stb. Mire jó ez? Hová vezet ez? Mi ennek a forrása? Mi mozgat közben? Hogy a 
saját egónknak bebizonyítsuk milyen nagyszerűek vagyunk? Ez a nyugatias 
világ. Aztán megvan ennek a keleties verziója is. Furcsa erők és képességek 
birtokában lévő fakírok, harcművész papok, és egyéb furcsa szerzetek „mutat- 
ványos" tevékenysége. A testükből és a szellemükből olyan képességeket 
facsarnak ki, amelyek lehetnek „lenyügözőek", de valójában kit nyűgöznek le? 
Kit nyűgöznek le bennük, vagy bennünk? Az egót vagy a lelket? 

Befejezni vagy abbahagyni? 

Különböző szakmákkal és munkakörökkel kapcsolatban hallottam ezt a 
mondást: - Ezt a munkát nem lehet befejezni, csak abbahagyni. 

Azt jelenti, hogy sosincs vége. A munkaidő végén nem tudod se befejezni, se 
lezárni a projektet, csak ideiglenes abbahagyni. Elhagyod az irodát, majd 
másnap ugyanott folytatod. Amolyan soha véget nem érő történet. Mint egy kert, 
ami valójában sosincs kész. A kertészek vagy a kerttulajdonosok értik ezt. Egy 
kert, az sosincs „kész". Talán a meditáció és a megvilágosodás is ilyen. 
Legalábbis az a verziója, amit mi most élünk át kollektíven itt a földön. Az 
önismeret és meditáció útján folyamatosan fejlődhetünk. Nem hinném hogy 
egyhamar „kész"-ek leszünk, és befejezzük ezt az „út" -at, ezt a „projekt" -et. 
Van hová fejlődnünk. 

Leteszem a tollat 

Hasonlóképpen vagyok ezzel a könyvvel is. Ezt nem lehet befejezni, csupán egy 
időre abbahagyni. Rengeteget írhatnék még. Csakrákkal kapcsolatos fel- 
ismerésekről akár. Vagy magáról az alapító Mesterről, Shri Matajiról. Sok-sok 
mindenről. Most inkább mégis abbahagyom. Talán majd később folytatom. A 
sok szöveg közt néha jobb a csend. Egyelőre az élmények és a felismerések 
beszámolója ennyi. Később majd talán folytatódik. Most abbahagyom. 

